
FILOSOFIA MINŢII 


Alte argumente criticabile la problema existenţei altor minţi 
(continuare la cursul 4) 


Argumentul 3: argumentul prin analogie 

Explicaţie teoretică: argumentul prin analogie este un argument 
nedeductiv în care se compară două obiecte, unul mai puţin cunoscut, 
celălalt mai cunoscut; pe baza asemănărilor dintre ele se presupune că 
însuşirile unuia aparţin şi celuilalt. Forma generală a argumentului prin 
analogie este următoarea: 

Presupunem că obiectul a are proprietăţile P1, P2, ... Pn. 

Presupunem că obiectul b are proprietăţile P1, P2, ...Pn-1. 

Prin urmare, probabil că obiectul b are şi proprietatea Pn. 


Argumentul prin analogie a reprezentat o altă încercare de a 
rezolva problema altor minţi. Prima formulare îi aparţine filosofului şi 
logicianului britanic John Stuart Mill, în lucrarea A system of logic. A doua 
formulare îi aparţine lui Bertrand Russel, în lucrarea Human Knowledge: 

"Eu ştiu că gîndesc şi am experienţe conştiente, cum ar fi durerea, 
furia etc. Pe scurt, ştiu că sunt înzestrat cu minte. Observ apoi că sunt 
similar altora. Alţii au corpuri similare cu al meu şi prezintă tipuri similare 
de comportament în tipuri similare de situaţii. Prin urmare, sunt 
îndreptăţit să trag concluzia că alţii sunt înzestrați cu minte, ca şi mine." 


Argumentul poate fi rezumat astfel: 

1. Sunt familiarizat cu propria mea minte. 

2. În măsura în care comportamentul corporal al altora este similar 
cu comportamentul meu corporal, atunci eu sunt îndreptăţit că şi alţii sunt 
înzestrați cu minte. 


Este un argument foarte atrăgător şi foarte popular, dar slab. | se 
pot aduce următoarele critici: 

1. Argumentul prin analogie are un caracter restrictiv. Adică 
argumentul apare ca fiind firesc şi atrăgător în privinţa altora care ne sunt 
similari, dar eşuează în privinţa altora care nu ne sunt similari, nici din 
punct de vedere anatomic, nici din punct de vedere al comportamentului. 
De pildă, Dumnezeu este complet diferit de noi, dar este considerat ca 
fiind înzestrat cu minte. Altfel spus, argumentul prin analogie nu ia în 
considerare diferiţi indivizi umani anormali (spre exemplu schizofrenicii), 
animalele şi, la rigoare, nu ia în considerare nici extratereştrii. 

2. Argumentul are o bază slabă. 

Argumentul prin analogie, care se vrea garanţia mea pentru a 
crede că există alte minţi, se limitează la un singur caz: eu însumi (e 
adevărat că acest fapt ţine de natura problemei puse). Faptul că un 
anumit tip de acte şi de comportamente sunt însoţite de trăirea de către 
mine a anumitor stări mentale (durere, furie etc.) nu mă îndreptăţeşte să 
am certitudinea că lucrurile stau la fel şi în privinţa altora. 


Filosoful şi neurofiziologul britanic Paul Churchland, în lucrarea sa 
Cum gindeşte creierul, se referea la cît de slab este argumentul prin 
analogie: "Nu avem garanţie, în cazul argumentelor prin analogie bazate 
pe un singur caz, că acel caz este tipic." 


Aproape un argument pentru existenţa altor minţi: 

Argumentul telepatiei: 

Cineva poate lua cunoştinţă de gîndurile şi experienţele subiective 
ale altuia în mod direct, prin telepatie. Altfel spus, o persoană poate avea 
acces direct şi imediat la experienţa altei minţi(aşa cum, în mod normal, 
are acces doar la experienţa propriei minţi) exersîndu-şi puterile 
telepatice. 


Argumentul telepatic este, de fapt, un cvasi-argument care se 
bazează pe invocarea unor puteri speciale pentru a arunca o punte între 
Eu şi ceilalţi. Legat de el se pot formula unele aspecte problematice: 

- Nu oricine poate pretinde că are puteri telepatice; cu toate 
acestea, orice om raţional neînzestrat cu asemenea puteri poate dori să 
găsească o justificare la existenţa altor minţi. 

- Chiar dacă toţi oamenii ar fi telepaţi, aceasta nu ar rezolva 
problema. Să presupunem că eu sunt telepat. De unde (cum) ştiu că 
experienţa pe care o am este experienţa altor minţi). Altfel spus, să 
presupunem că am experienţa durerii celuilalt; de unde ştiu că este 
durerea lui? Dacă eu am experienţa unei dureri, atunci experienţa mea 
este dureroasă; ce anume face ca durerea să fie a lui şi nu a mea? 

Paranteză: în istoria psihologiei, pretenţiile la telepatie s-au 
dovedit a fi neîntemeiate. 


Argument zdravăn de tot (sau cum să rezolvăm problema altor 
minţi): 

4. Argumentul celei mai bune explicaţii 

Formularea standard: 

Sunt familiarizat în mod direct cu propriile mele gînduri şi 
experienţe conştiente. Deci sunt puternic îndreptăţit să cred că sunt 
înzestrat cu minte. În plus, trebuie să explic comportamentul altor fiinţe 
care îmi par a fi înzestrate cu minte (oameni, unele animale). Ipoteza că 
alţii, ca şi mine, sunt înzestrați cu minte furnizează cea mai bună 
explicaţie a comportamentului lor. Prin urmare, sunt îndreptăţit să cred că 
există şi alte minţi în afară de a mea. 

Cerinţa pentru o ipoteză bună (o explicaţie) este ca acea ipoteză 
să explice mai bine ca altele problema respectivă. 

Exemplu: 

X s-a tăiat la deget şi se vaietă. 

Ipoteza explicativă El: X se vaietă deoarece are o durere şi 
durerea îl face să se vaiete. 

Ipoteza explicativă E2: X se vaietă deoarece este un robot care nu 
este înzestrat cu minte şi tăierea la deget al roboților neînzestraţi cu 
minte îi face pe aceştia să se vaiete. 

Comparind E1 şi E2, vom spune că E1 este o explicaţie mai bună 
decit E2 şi că superioritatea ipotezei E1 este un temei bun pentru ao 
reţine pe E1 mai degrabă decit pe E2. 


Dacă iau în considerare explicaţiile care nu invocă ideea că alţii 
sunt înzestrați cu minte şi le compar cu explicaţiile care fac apel la 
această idee, explicaţiile date în termenii existenţei altor minţi sunt cele 
mai bune. Fiind cele mai bune, sunt îndreptăţiţi să cred că există alte 
minţi. 


Avantaje ale argumentului celei mai bune explicaţii: 

1. Argumentul celei mai bune explicaţii evită problemele ridicate 
de argumentul prin analogie. Diferenţele remarcabile dintre mine şi alţii 
pot descuraja analogiile. Dar dacă ipoteza că alţii, care nu-mi sunt similari 
(animale etc.), dă cel mai bine socoteală de comportamentul altora, 
atunci diferenţele sunt cu adevărat importante. 

2. Argumentul celei mai bune explicaţii arată de ce este atit 
atrăgător argumentul prin analogie. Astfel, în multe situaţii, alţii îmi sunt 
asemănători în multe privinţe. Dacă ei nu posedă minte, atunci trebuie să 
explic cum se face că ei pot simula comportamente pe care le am şi eu. 
Problema care se pune nu e doar de a explica comportamentul lor, ci de a 
explica comportamentul lor şi unicitatea mea. Această problemă 
dispare dacă susţin că ei, ca şi mine, sunt înzestrați cu minte. 

3. Concepţia noastră pre-filosofică, a simțului comun, este că 
mintea cauzează comportamentul. Faptul că, adesea, putem face predicții 
reuşite despre ceea ce vor face sau vor spune alţii pe baza faptului că îi 
considerăm a fi înzestrați cu minte este un indiciu bun că explicaţia de tip 
"minte" (şi nu cea de tip "robot'") este corectă. 

4. Unul dintre cele mai active domenii ale psihologiei este 
psihologia dezvoltării conceptuale (modul de formare a noţiunilor; 
noţiunile reprezintă un ansamblu de judecăţi despre un obiect). Psihologii 
dezvoltării conceptuale au arătat că, la virste foarte mici, copiii, în mod 
spontan, nu pot conştientiza existenţa altora fără să creadă în existenţa 
altor minţi. Comportamentul altora le este enigmatic dacă ei nu cred că 
alţii sunt înzestrați cu minte. 

Argumentul celei mai bune explicaţii sintetizează această practică, 
arătind că opinia existenţei altor minţi are putere explicativă şi reuşeşte 
acolo unde ipoteza de tip robot se loveşte de dificultăţi imense. 


